Author: Imre Rumy

Az Atya, Fiú, Szentlélek nevében! Ámen. 	Fcs, 2023. január 8. Mt 5:13-16.

Akiket Isten Lelke vezérel, azok Isten fiai.
Vízkereszt ünnepe után arra figyelünk, azokat az ajándékokat vesszük számba, amelyek Jézus testet-öltésével lettek mieink. Így lehetünk – így vagyunk mi is a világ világossága. Jézussal együtt. 
Gondoljuk végig, hordozzuk-e hétköznapjainkban – családunk és a munkatársaink számára – Jézus fényét. 
Kezdő énekünk: 371, 1, 473, 361,

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 

Kedves Testvéreim!

Ha a só megízetlenül. Ezt a szót a helyesírás-ellenőrző aláhúzta. Ilyen szó nincs. A só nem ízetlenülhet meg. 
Jézus képeiben arra kell figyelnünk, ami a valószínű korlátain túlmegy. Most arra: a só megízetlenül. 
Erre szeretnék először figyelni tehát. Miért nem ízetlenülhet meg a só. Azért, mert só. Szóval az ő. Ez egyértelmű. 
Miért nem ízetlenülhet meg egy keresztyén ember? Mert Jézustól származik. Mert az nem ő, hanem Jézus maga. Az ízt Jézus adja neki. A másik képnél: a világ világossága – ez egyértelműbb. Hiszen magáról is mondja Jézus: én vagyok a világ világossága. Azért mondja a tanítványairól, mert ők Jézustól kapják a fényt. Ugyanez a helyzet a sóval is. Jézustól kaptuk az ízt. Ha keresztyén vagyok, azt jelenti: Krisztusi vagyok, Krisztust követő vagyok, Krisztushoz tartozó vagyok. Ő adja nekem az ízt. 
Jézus megjelent a világban, eljött – nemcsak egykor Betlehemben, hanem eljött hozzánk az igéjében ma is, eljön Szentlelkével és megváltoztatja gondolkodásmódunkat, valami csavart belül átállít: és már nem a magunkéi vagyunk, hanem az övéi. 
Ez az első, amit ma szeretnék mondani: Jézuséi vagyunk, ő ad nekünk ízt, fényt, ő tesz jellegzetessé ebben a világban.

Második gondolat: Ő tesz jellegzetessé ebben a világban. Azt hiszem sokan nemcsak kamaszkorban szenvednek azon, hogy ki vagyok én. Keresik többen az életcélt, amivel ki lehet tűnni – ezek az őrült és nem őrült versenyek azt mutatják, hogy nem elég, ha színész vagyok, még szeretnék konyhafőnök lenni, nem elég, hogy adminisztrátor vagyok, szeretnék maratoni futó vagy még inkább ironman vagy ironlady lenni. S kell valami különleges facebookos felület, és feltűnő viselet – mert szeretném megtalálni magamat valahol a világban. 
Jézus pedig jellegzetessé tesz. Aki Jézust követi, annak különleges íze van, annak megragadó fénye van. Nem lézer persze, és nem reflektor, nem curry és nem extra csípős – egyszerűen só és világosság. S mindegy, hogy kockás inget viselsz vagy öltönyt nyakkendővel: jellegzetes vagy, mert Jézus íze, Jézus fénye árad rajtad keresztül. 
Hányszor volt már olyan, hogy azt gondoltam, nem elég az, amit Jézus ad. Jöttek hozzám lelki beszélgetésre – és valami nagyon okosat akartam mondani. S Jézust elhallgattam. És csalódottan mentek el. 
S volt, amikor hoztam a gitárt, hogy majd azzal lenyűgözöm a Kozma-fiúkat is, akkor unottan mondták: nem lehetne valami keményebbet játszani, pap bácsi? 
S amikor a keresztények elhallgatják Jézust, amikor okosabbak, szabadabbak, modernebbek akarnak lenni, mint Jézus, akkor elvesztik ízüket, akkor eltapossák az emberek. Nem is valók másra. Terméketlen talaj marad utánuk. Ez a második gondolat: Jézus ízt ad – amikor elhagyom Jézust, ízetlenné válok. Identitásom Jézustól származik. Ha elhagyom Jézust, elvesztem identitásomat is. 

S a harmadik: azt mondja Ézsaiás Jézusról: nem kiált, nem lármáz. Annyira érdekes a só és világosság képe egymás mellett. A világosság látható, szinte elkerülhetetlen. A só pedig eltűnik a szem elől. Bodrog Miklós használta azt a kifejezést, hogy a misszió nem agresszió. A misszió nem a másik lenézése, a másik megítélése. A Jézusi ember nem kiált és nem lármáz, ahogy a zsoltárban olvastuk a napról és a holdról: mégis szavuk elhat a világ határáig. Azt mondja Jézus: úgy ragyogjon a ti világosságotok az emberek előtt, hogy lássák jó cselekedeteiteket, és dicsőítsék mennyei Atyátokat. Érdekesség: a dicsőség szó kitűnést jelent. Nem mi tűnünk ki, hanem az Atya. 
Mivel Jézus az Atyát tette láthatóvá, az ő dicsőségét, igazságát és szeretetét ragyogtatta ránk, ezért a mi küldetésünk is ez: Az Atya tűnjék ki, legyen láthatóvá az emberek előtt. Mert ő ad életet – egyenként is, és ennek a nemzedéknek is. Ámen.